**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.05.2020, ora 08.00 – 02.05.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 02.05.2020, ora 07.00**

**RÂURI**

**Debitele au fost în creștere,** datorită precipitațiilor prognozate, cedării apei din stratul de zăpadă aferent zonelor montane înalte și propagării, exceptând râurile din bazinul Vedea şi bazinele inferioare ale Argeşului şi Ialomiţei, unde au fost relativ staţionare.

S-au produs scurgeri importante pe versanți torenți și pâraie și creșteri semnificative de niveluri și debite pe unele râuri mici din Maramureş şi Moldova datorită precipitațiilor, sub formă de averse, temporar accentuate, căzute în interval.

Debitele se situează la valori sub 30% din normalele lunare, mai mari (în general la valori cuprinse între 30 – 50%) pe râurile din bazinele hidrografice: Vişeu, Tur Someșul Mic, Crișul Repede, Arieș, Bârzava, bazinul hidrografic al Jiului, pe unii afluenți ai Mureșului Superior, ai Oltului inferior, pe cursurile râurilor Teleorman și Neajlov, pe râurile din Dobrogea și pe cele din bazinul superior al Bistriței, şi peste medie doar pe unele râuri din Dobrogea.

În interval s-au situat peste **COTELE DE ATENŢIE** răurile Casimcea - Cheia (150+10)-jud.CT şi Nuntaşi – Nuntasi (100+12)-jud. CT.

În interval au fost emise **6 ATENȚIONĂRI HIDROLOGICE pentru fenomene imediate**.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în creștere** ca urmare a precipitațiilor prognozate, cedării apei din stratul de zăpadă aferent zonelor montane înalte și propagării.

Scurgeri importante pe versanți, torenți, pâraie cu posibile efecte de inundații locale, se pot produce pe unele râuri mici din zonele de deal și munte din vestul, centrul și nordul țării, datorită averselor, temporar accentuate, prognozate.

**DUNĂRE**

**Debitul la intrarea în ţară (secţiunea Baziaş) în intervalul 01.05.2020 – 02.05.2020 a fost staţionar, având valoarea de 3200 m3/s**, sub media multianuală a lunii mai (7250 m3/s).

În aval de Porţile de Fier debitele au fost relativ staționare.

**Debitul la intrarea în ţară (secţiunea Baziaş) va fi în creştere uşoară (3250 m3/s).**

În aval de Porţile de Fier, debitele vor fi în general staţinare exceptand sectorul Gruia – Calafat unde vor fi în creştere.

**2.** **Situaţia meteorologică în intervalul 01.05.2020, ora 09.00 –02.05.2020, ora 06.00**

**ÎN ŢARĂ**

Vremea a fost în general instabilă în vestul, centrul, nordul și estul teritoriului, precum și în zonele de deal și de munte, unde au fost înnorări temporar accentuate, averse, frecvente descărcări electrice și, trecător, unele intensificări ale vântului. În regiunile sudice, astfel de fenomene s-au semnalat pe arii restrânse, după-amiaza și la începutul nopții. Cantitățile de apă au depășit pe arii restrânse 15...20 l/mp și, cu totul izolat, 60 l/mp (Iași). Din datele colectate de la stațiile meteorologice, pe raza județului Iași, iar din surse externe pe raza județului Bacău, a căzut grindină. În Carpații Meridionali, la altitudini de peste 2000 m, trecător, au fost şi averse de lapoviţă și ninsoare. Temperaturile maxime, caracterizând o vreme caldă pentru această dată în regiunile sudice și estice, s-au încadrat între 15 grade la Sulina și 27 de grade la Ianca, Brăila și Hârșova, iar la ora 06.00 se înregistrau valori termice cuprinse între 5 grade la Bozovici, Curtea de Argeș și Târgu Logrești și 16 grade la Constanța și Grivița. Cu totul izolat, dimineața și noaptea, s-a semnalat ceață.

***Observație:*** *de ieri dimineață de la ora 06.00 au fost în vigoare 23 de atenționări cod galben pentru fenomene meteorologice periculoase imediate, emise precum urmează: câte 7 de SRPV Bacău și SRPV Cluj-Napoca, 4 de SRPV Sibiu, 3 de SRPV Constanța și 2 de SRPV Timișoara.*

**LA BUCUREŞTI**

Vremea a fost ușor mai caldă decât în mod obișnuit la această dată. Cerul a fost variabil, iar vântul a suflat slab și moderat. Temperatura maximă a fost de 25 de grade la toate stațiile meteorologice, iar la ora 06 se înregistrau 11 grade la staţia meteo Băneasa și 13 grade la Afumaţi şi Filaret.

**3. Prognoza meteorologică în intervalul 02.05.2020, ora 09.00 –03.05.2020, ora 09.00**

**ÎN ŢARĂ**

**Instabilitatea atmosferică se va menține ridicată la începutul intervalului îndeosebi în nordul, centrul și estul țării, iar după-amiaza și noaptea mai ales în sud, est și centru se va manifesta prin înnorări temporar accentuate, averse ce vor avea și caracter torențial, frecvente descărcări electrice și intensificări de scurtă durată ale vântului, trecător cu aspect de vijelie. În intervale scurte de timp sau prin acumulare se vor înregistra cantităţi de apă ce vor depăşi local 15 l/mp şi punctiform 25...35 l/mp. Izolat se va semnala grindină.** Temperaturile maxime vor fi cuprinse între 16...17 grade pe litoral și în depresiuni și 26...27 de grade în Muntenia, iar cele minime se vor încadra între 4 și 14 grade. Izolat, dimineața și noaptea, vor fi condiții de ceață.

**LA BUCUREŞTI**

Cerul va fi variabil, cu înnorări mai accentuate după-amiaza și noaptea, când se vor semnala averse, descărcări electrice și intensificări de scurtă durată ale vântului. Temperatura maximă, mai ridicată decât în mod normal la această dată, va fi de 25...26 de grade, iar cea minimă de 11...13 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că din 01.05.2020, începând cu ora 20:40, ca urmare a precipitațiilor căzute și a creșterii debitelor de apă pluvială colectată din rețeaua de canalizare a municipiului Târgu Mureș, de la stația de epurare Cristești sunt evacuate direct în râul Mureș apele neepurate care depășesc capacitatea de prelucrare a stației.

***Administrația Națională Apele Române*** informează că în ziua de 01.05.2020, la ora 18:50, a fost semnalată prezența unei cantități de circa 30 kg de îngrășământ artificial, pe o suprafață de 7-8 mp, la aproximativ 3 m de pârâul Sos, în zona localității Comănești, comuna Mărtiniș, județul Harghita. În urma investigațiilor s-a constatat că îngrășământul nu a ajuns în pârâul Sos. S-au recoltat probe din cursul de apă și din îngrășământ.

Îngrășământul a fost curățat și transportat de angajații primăriei Mărtiniș.

***Administrația Națională Apele Române*** revine cu informaţii despre poluarea accidentală care s-a produs în data de 29.04.2020, în jurul orei 11:45, în urma colmatării rețelei de canalizare și a deversării de ape uzate menajere în pârâul Rediu, în zona pasarelei de cale ferată Păcurari din municipiul Iași, județul Iaşi.

APAVITAL SA Iași a finalizat lucrările de decolmatare a colectorului Luca Arbore prin extragerea materialelor textile, care au produs colmatarea rețelei de canalizare. S-a colectat un volum de circa 5 tone de produse textile.

Având în vedere că la ora 19:40 nu se mai deversau ape uzate din colectorul Luca Arbore în cursul de apă Rediu, poluarea se sistează.

A.B.A. Prut-Bârlad a asigurat pe cursul de apă Bahlui un debit de diluție de 1 mc/s din lacul de acumulare Podu Iloaiei.

APAVITAL SA Iași va salubriza și igieniza albia minoră a cursului de apă Rediu până la confluența cu râul Bahlui.

**2.3. Pe Marea Neagră**

***Administrația Bazinală de Apă Dobrogea Litoral*** informează că în data de 01.05.2020, la ora 12:10, a fost semnalată, de către ONG Mare Nostrum, prezența unui pui de marsuin eșuat, pe plaja din Năvodari, județul Constanța. A fost informat, conform protocolui de colaborare, I.N.C.D.M. „Grigore Antipa”.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, în 30.04.2020, la ora 12:30, unui incendiu de stuf, papură si vegetaţie uscată, pe raza Districtului Ecologic Maliuc-Crişan, în zona canalului Mila 36 – zona Tudor Vladimirescu, judeţul Tulcea. Incendiul s-a stins de la sine în aceeași zi, în jurul orei 19:00. A fost afectată o suprafaţă de circa 20 ha. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE